**Dyddiad cyhoeddi:** 2 Awst 2023

**Cais Rhyddid Gwybodaeth** 154/23

Rydyn ni’n ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**RYDYCH WEDI GOFYN Y CANLYNOL I NI...**

1. **Pam mae TrC wedi rhoi’r gorau i roi talebau arian parod y gellir eu defnyddio mewn ciosgau fel rhan o’r cynllun ad-daliad am oedi?**
2. **Ydy TrC yn gwahaniaethu yn erbyn grwpiau lleiafrifol? ee Y rheini nad oes ganddyn nhw gyfrif banc neu sy’n defnyddio arian parod drwy ddewis personol.**
3. **Pam na all teithwyr brynu diod ar y trên gan ddefnyddio arian parod?**

**YMATEB**

Cwestiwn 1

Daeth hyn i ben yn ystod COVID, ond ni wnaethom ddod â’r drefn yn ôl gan ei fod yn achosi problemau sylweddol pan oedd yn weithredol.

Yn ei hanfod, byddai angen i gwsmeriaid ofyn i staff mewn gorsafoedd roi arian parod iddyn nhw ar gyfer y talebau arian parod. Weithiau byddai’r talebau o werth eithaf uchel.

Doedd hyn ddim yn ormod o broblem yng Nghaerdydd er enghraifft, ond yn aml ni fyddai gan orsafoedd llai ddigon o arian parod i anrhydeddu’r talebau, a fyddai’n peri anfodlonrwydd i gwsmeriaid. Rhoesom gap o £50 ond roedd hynny hyd yn oed yn golygu na allai rhai gorsafoedd llai ei anrhydeddu.

Roedd y penderfyniad i roi terfyn ar dalebau arian parod yn un a oedd yn canolbwyntio ar y cwsmer, gan nad oeddem am roi taleb i deithwyr na fyddai ond yn gallu cael ei chyfnewid am arian parod mewn gorsafoedd mawr.

Cwestiwn 2

Nid yw’r wybodaeth hon yn cael ei chofnodi.

Cwestiwn 3

Fel rhan o’n gweithrediadau diogelwch Covid, roeddem wedi cael gwared ar drafodion arian parod, yn yr un modd â gweithredwyr trenau eraill a nifer eang o fanwerthwyr bwyd ar y stryd fawr. Nid ydym wedi gweld galw gan gwsmeriaid am drafodion arian parod. Cyfran fach o’n gwerthiannau cyffredinol oedd trafodion arian parod cyn Covid. Mae trin arian parod yn ychwanegu cymhlethdod a chost at ein gwasanaeth. Fel gweithredwyr rheilffyrdd eraill, mae ein gwasanaeth arlwyo yn parhau i ddilyn y drefn o dalu gyda cherdyn yn unig.

Gobeithio y bydd yr wybodaeth hon yn ddefnyddiol i chi.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu [freedomofinformation@tfw.wales](mailto:freedomofinformation@tfw.wales). Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon ar ganlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Cheshire, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".